HMS Saladin
HMS Saladin (viirinumero H54) oli Britannian Kuninkaallisen laivaston Amiraliteetin S-luokan hävittäjä, joka palveli ensimmäisen maailmansodan lopulla ja toisessa maailmansodassa.
Alus tilattiin 9. huhtikuuta 1917 Alexander Stephen and Sonsilta Govanista osana laivaston vuosien 1917-1918 hätäohjelmaa. Aluksen köli laskettiin 10. syyskuuta ja se laskettiin vesille 17. helmikuuta 1918.
"HMS Saladin" liitettiin palvelukseen otettaessa Suureen laivastoon. Ensimmäinen maailmansodan päätyttyä alus sijoitettiin reserviin eikä se palannut palvelukseen ennen sodan uhan lisääntymistä. Alus miehitettiin elokuussa 1939 reserviläisillä kuningas Yrjö V:n pitämää reservilaivaston katselmusta varten.
"HMS Saladin" sijoitettiin sodan alussa Kanaalin saattueiden suojaksi. Alus siirrettiin toukokuussa 1940 Doverin alaisuuteen evakuoimaan liittoutuneiden joukkoja mannermaalta. Alus evakuoi 26. toukokuuta joukkoja Dunkerquesta. Se vaurioitui 30. toukokuuta ilmahyökkäyksessä.
"HMS Saladin" palasi palvelukseen 10. kesäkuuta, jolloin se osallistui Le Havren ja St. Valerien evakuointiin (operaatio Cycle). Alus vapautettiin 13. kesäkuuta operaatiosta, minkä jälkeen se palasi läntisen reitin alueen saattueiden suojaksi.
"HMS Saladin" määrättiin tukemaan Commandoiskua Guernseylle. Alus liittyi 12. heinäkuuta "HMS Scimitariin", minkä jälkeen aluksille kuormattiin Dartmouthissa No 3 Commando kuljetettavaksi Guernseylle. Operaatio epäonnistui ja osasto palasi Dartmouthiin purkamaan joukot aluksilta. Alus palasi 15. heinäkuuta saattuepalvelukseen.
"HMS Saladin" siirrettiin Clydeen ja edelleen Scapa Flowhun. Aluksen tehtävänä oli suojata tukikohtien välistä meriliikennettä. Alus suojasi 15. elokuuta saattuetta WS8C Scapa Flowsta yhdessä "HMS Antelopen", "HMS Castletonin", "HMS Charlestownin", "HMS Douglasin", "HMS Georgetownin", "HMS Intrepidin" ja "HMS Leamingtonin" kanssa. Alus erkani 17. elokuuta saattueesta palaten Clydeen.
"HMS Saladin" määrättiin syyskuussa huollettavaksi. Alus palasi palvelukseen helmikuussa 1941, jolloin se palasi läntisen reitin alueelle saattueiden suojaksi. Alus siirrettiin syyskuussa Islantiin 2. Saattajaryhmään suojaamaan keskisen Atlantin saattueita. Se liittyi saattueeseen SC42 yhdessä "HMS Douglasin", "HMS Veteranin", "HMS Skaten" ja "HMS Leamingtonin" kanssa täydentämään saattueen suojaa.
"HMS Saladin" määrättiin maaliskuun alussa 1942 suojaamaan Jäämeren saattueita. Alus suojasi 11. maaliskuuta saattuetta PQ13 Islantiin. Se erkani 17. maaliskuuta saattueesta sen saavuttua Islantiin, minkä jälkeen se palasi Atlantin saattueiden suojaksi.
"HMS Saladin" määrättiin suojaamaan huhtikuussa miinalaivoja. Alus suojasi 16. huhtikuuta 1. Miinalaivuetta sen rakentaessa pohjoistasulkua (operaatio SN88). Se palasi toukokuussa saattueiden suojaksi läntisen reitin alueelle. Alus suojasi 1. kesäkuuta ja 11. heinäkuuta uudelleen 1. Miinalaivuetta pohjoisensulun täydentämisissä (operaatiot SN72 ja SN30).
"HMS Saladin" liitettiin tammikuussa 1943 21. Saattajaryhmään suojaamaan saattueita kotimaan ja Islannin välillä. Alus oli sijoitettuna heinäkuussa Islantiin sukellusveneidentorjuntaan (operaatio Rosegarden). Alus kärsi Atlantin myrskyissä vaurioita, jotka oli korjattava telakalla.
"HMS Saladin" määrättiin taas elokuussa suojaamaan pohjoisensulun täydentämistä. Alus suojasi 16. ja 26. elokuuta 1. Miinalaivueen aluksia (operaatiot SN74 ja SN22C). Alus siirrettiin syyskuussa Atlantin saattueiden suojaksi Castle-luokan fregattien palvelukseen saamisen viivästyessä.
"HMS Saladin" määrättiin marraskuussa paikallissaattajaksi Jäämerensaattueiden alkutaipaleelle Loch Ewestä. Alus suojasi 22. marraskuuta Loch Ewestä saattuetta JW54 yhdessä "HMS Middletonin" ja "HMS Skaten" kanssa. Alus erkani 25. marraskuuta saattueesta varsinaisen avomerisaattueen saapuessa. Se liittyi 5. joulukuuta saapuvaan saattueeseen RA54B yhdessä "HMS Skaten", "HMS Brissendenin" ja "HMS Middletonin" kanssa. Alus erkani 9. joulukuuta saattueesta saavuttuaan Loch Eween.
"HMS Saladin" poistettiin tammikuussa 1944 Atlantin saattueiden suojaamisesta ja se siirrettiin rannikkosaattueiden suojaksi Englannin Kanaaliin. Alus määrättiin toukokuussa suojaamaan maihinnousualuksia maihinnousuharjoituksiin.
"HMS Saladin" siirrettiin kesäkuussa Plymouthiin. Alus poistettiin elokuussa aktiivipalveluksesta ja se siirrettiin koulutuskäyttöön. Se poistettiin palveluksesta kesäkuussa 1945 ja se siirrettiin reserviin. Alus sijoitettiin poistolistalle sodan päätyttyä Euroopassa.
"HMS Saladin" myytiin romutettavaksi 29. kesäkuuta 1947 BISCOlle, joka siirsi sen Llanelliin Walesiin E. Reesille. Alus saapui 3. heinäkuuta hinauksessa romuttamolle.